《重阳对菊得菊字》
宋代·方凤

怀哉止所翁，与我几觞菊。
方当旧节来，已作秋原哭。
会葬有远朋，风雨此淹宿。
佳儿敬父执，姻友更敦睦。
投辖不愧遵，设醴仍为穆。
其如插萸遍，不见而翁独。
悲欢今昨筵，还往东西毂。
回首试长望，依依但云木。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。